ཁྱད་པར་དུ།སྔ་འགྱུར་གྱི་འགྱུར་མང་པོ་ཞིག་མན་ངག་གི་ལུགས་སུ་དོན་འགྱུར་གཙོ་བོར་གནང་བ་ཡོངས་གྲགས་ཡིན།དོན་འགྱུར་ཟེར་བ་དེ་ཡང་མན་ངག་གི་གནད་མ་བོར་བའི་ཐོག་ནས་ཚིག་དང་ཐ་སྙད་མང་པོ་ཞིག་བོད་རང་གིས་བརྩམས་པ་ལྟར་ཟོར་ཤིན་ཏུ་ཡང་བར་བསྒྱུར་བ་ཞིག་ཡོད་པ་ཡིན།འདི་ཡང་སྐབས་དེའི་འགྱུར་གྱི་ཁྱད་ཆོས་ཤིག་ཡིན་པ་མ་རྟོགས་ནས་དེ་དག་བོད་མ་ཡིན་པའི་དཔང་རྟགས་སུ་འཛིན་པ་འདི་ནི་ནོར་འཁྲུལ་གྱི་རྒྱུ་རྐྱེན་གཙོ་བོ་ཞིག་ཡིན།སྔ་འགྱུར་གྱི་རྒྱུད་དེ་འདྲའི་མཇུག་དུ་སྒྲ་རང་འགྱུར་དུ་མཛད་པ་ཞེས་དམིགས་སུ་སྨྲོས་པ་འདིས་ཀྱང་སྒྱུར་སྟངས་ཁྱད་པར་བ་ཞིག་སྟོན་བཞིན་ཡོད།དེ་བཞིན།དགེ་འདུན་ཆོས་འཕེལ་གྱིས་ཙནྡྲ་གོ་མིའི་སློབ་སྤྲིངས་ཀྱི་སྔ་འགྱུར་དང་ཕྱི་འགྱུར་གྱི་འགྱུར་ཞིབ་བསྡུར་གྱིས་སྔ་འགྱུར་སྐབས་ཀྱི་དོན་འགྱུར་གནང་སྟངས་ལ་བསྔགས་བརྗོད་གནང་བར་ཡང་གོ་རྒྱུ་ཆེན་པོ་ཡོད་པ་ཡིན་ནོ།།